Flavoparmelia caperata

Flavoparmelia caperata liken hostokara bat da, kolore gris argi berdekoa eta zirkulu formakoa. Zuhaitzen enborretan hazten da normalean. 2006an Alemanian "urteko likena" saria eman zitzaion.

 Taxonomia 

Lineok deskribatu zuen 1753. urtean Species Plantarum liburuan, Lichen caperatus izena eman zion. Espeziearen caperatus izenak "zimurra" esan nahi du.

1986an Mason Hale estatubatuar likenologoak Flavoparmelia generoa sortu zuen eta bertan sartu zuen.

 Deskribapena 

Talo hostokara duen likena da, 20 cm arteko diametrodun zirkuluak osatzera iritsi daitekeena. Lobuluek 0,5-1,5 cm-ko tamaina dute, borobiltsuak dira eta bata bestearen gainean kokatzen dira.

Zirkuluaren erdialdean soredioak pilatzen dira eta ehundura zimurra eta hauskara du. Likenak kolore argia du, horixka, berdexka edo grisaxka. Trebouxia generoko alga mikroskopiko berdeak ditu. Azpialdea ordea iluna du, marroia ia beltza.

 Habitata 
Europa guztian eta Ipar Amerikan aurkitzen da. Zuhaitz hostozabalen azal latzetan hazten da, enborrean edota adarretako loturetan. Kolore argia duenez erraz ikusten da enbor iluna duten edo goroldia duten zuhaitzetan. Toki itzaltsuak eta hezeak atsegin ditu.

 Iruditegia 

 Erreferentziak 

 Kanpo estekak 

Kategoria:Parmeliaceae
Kategoria:Euskal Herriko likenak